Bullmastiffi

**Bullmastiffi** () on englantilainen koirarotu.

Rotu ei ihan yltänyt vuonna 2025 sadan suosituimman koirarodun joukkoon Suomessa. Vuosina 2020–2025 Suomessa syntyi joka vuosi noin noin sata bullmastiffia.

## Ulkonäkö
Bullmastiffi on vankkarakenteinen molossikoira. Pää on suuri ja neliömäinen, kuono lyhyt ja leveä. Silmät ovat tummat tai pähkinänruskeat. Korvat ovat v-muotoiset, väriltään runkoa tummemmat. Kaula on kohtalaisen pitkä ja lihaksikas. Raajat ovat voimakkaat. Selkä on lyhyt ja suora. Lanne leveä ja lihaksikas, eturinta leveä ja syvä. Häntä on tyvestä voimakas, kärkeä kohti kapeneva. Turkki on lyhyt, kova ja säänkestävä, väriltään brindle, fawn tai punainen. Koko uroksilla on 63,5–68,5 cm, paino 50–59 kg, nartuilla 61–66 cm, paino 41–50 kg.

## Luonne
Kotikoirina bullmastiffit ovat rauhallisia ja seurallisia mutta vahtikoirina valppaita. Bullmastiffi on suuri ja voimakas koira, ja sen tapakasvatukseen ja peruskoulutukseen tulee paneutua huolellisesti.

## Alkuperä
Bullmastiffi polveutuu mastiffista ja bulldogista. Lisäksi jalostuksessa on käytetty myös tanskandoggeja. Englannin kennelliitto tunnusti bullmastiffin virallisesti vasta vuonna 1924. Bulmastiffit toimivat alun perin lähinnä vartiointitehtävissä.

## Terveys
Rodun keskimääräinen elinikä on vain noin seitsemän vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä luuston ja nivelten sairaudet. Bullmastiffin merkittävimmät terveysongelmat ovat lonkkaniveldysplasia, kyynärniveldsplasia, osteokondroosi, iho-ongelmat ja muutamat silmäsairaudet.

Luuston sairauksista huolestuttavin on lonkkaniveldysplasia. Vain noin 27 %:lla bullmastiffeista on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy jopa 28 %:lla rodun edustajista (Suomen Kennelliiton arvosteluasteikolla D tai E). Eriasteista kyynärniveldysplasiaa esiintyy jopa 23 %:lla rodun edustajista. Bullmastiffin PEVISA-ohjelmassa on pakollinen lonkkakuvauslausunto, ja kyynärkuvauslausunto.

Erilaisista silmäsairauksista rodulla esiintyy ylimääräisiä ripsiä (distichiasis) sekä silmäluomen ulospäin kiertymistä (makroblepharon). Rodulla esiintyy myös erilaisia iho-ongelmia enemmän kuin koirilla keskimäärin.

Osteokondroosi on rustonalaisen luutumisen paikallinen häiriö, jota esiintyy erityisesti massiivisilla roduilla. Bullmastiffilla osteokondroosia esiintyy erityisesti polvinivelessä ja kinnernivelessä.

Bullmastiffeilla esiintyy syöpää jo suhteellisen nuorena. Rodulle tyypillisiä syöpätyyppejä ovat luusyöpä (osteokondroosi), lymfoomat ja mastsolukasvaimet.

Bullmastiffit ovat keskimääräistä rotukoiraa enemmän sisäsiittoisia. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Bullmastiffin jälkeläisen luku on jopa 0,31. Yleisellä tasolla sisäsiittoisuus lisää sairastavuutta ja heikentää rodun elinvoimaa.
## Katso myös
*Mastiffi
*Napolinmastiffi
*Cane corso

## Lähteet
*Bullmastiffit ja Mastiffit ry – Rotujärjestö

### Viitteet

## Aiheesta muualla

* Rotumääritelmä. Suomen Kennelliitto. (PDF)
* Koirat.com.